## Pravilnik o djelokrugu i načinu rada Povjerenstva za profesionalne športske klubove

### NN 11/2007 (31.1.2007.), Pravilnik o djelokrugu i načinu rada Povjerenstva za profesionalne športske klubove

# MINISTARSTVO ZNANOSTI, OBRAZOVANJA I ŠPORTA

**481**

Na temelju članka 26. stavka 6. Zakona o športu (»Narodne novine«, broj 71/06)
ministar znanosti, obrazovanja i športa donosi

## PRAVILNIK

### O DJELOKRUGU I NAČINU RADA POVJERENSTVA ZA PROFESIONALNE ŠPORTSKE KLUBOVE

Članak 1.

Ovim se Pravilnikom pobliže uređuje djelokrug i način rada Povjerenstva za
profesionalne športske klubove (u daljnjem tekstu: Povjerenstvo).

Članak 2.

Povjerenstvo obavlja sljedeće poslove:
– vodi evidenciju o dokumentaciji koju su mu dužni slati profesionalni športski
klubovi;
– daje suglasnost na izbor revizora;
– daje prethodnu suglasnost na rješenje kojim se utvrđuje obveza preoblikovanja;
– daje suglasnost na elaborat koji u postupku preoblikovanja izrađuje
profesionalni športski klub;
– daje dopuštenje za raspisivanje poziva za upis i uplatu dionica u petom krugu;
– utvrđuje iznos temeljnog kapitala u slučaju obveznog ili dragovoljnog
preoblikovanja športskog kluba – udruge za natjecanje u športska dionička
društva (u daljnjem tekstu: š.d.d.);
– vodi evidenciju o imateljima dionica u š.d.d.;
– daje suglasnost na stjecanje dionica na koje otpada više od 25% temeljnog
kapitala š.d.d.-a, a koje jedna osoba može izravno, neizravno ili preko
povezanih osoba u š.d.d.-u imati;
– prima obavijesti o stjecanju dionica koje se zajedno s dionicama koje jedna
osoba već ima izravno, neizravno ili preko povezanih osoba odnose na najmanje 5%
temeljnog kapitala š.d.d.-a kao i svakom daljnjem stjecanju dionica;
– obavještava nacionalni športski savez, čiji je član š.d.d. u kojem su dionice
stečene, o stjecanju dionica na koje otpada više od 25% temeljnog kapitala i
stjecanju dionica na koje otpada više od 5% temeljnog kapitala;
– predlaže pokretanje stečajnog postupka kod športskog kluba-udruge za
natjecanje ako športski klub-udruga za natjecanje ne provede postupak
preoblikovanja u š.d.d. iako je to bila dužna učiniti ili ako preoblikovanje
nije uspjelo.

Članak 3.

(1) Suglasnost iz članka 2. podstavka 3. ovoga Pravilnika Povjerenstvo je dužno
dati u roku od 15 dana od dana primitka revizorskog izvješća ili dokumentacije
iz članka 24. stavka 6. Zakona o športu (u daljnjem tekstu: Zakon).
(2) Suglasnost iz članka 2. podstavka 4. ovoga Pravilnika i utvrđenje temeljnog
kapitala iz članka 2. podstavka 6. ovoga Pravilnika Povjerenstvo je dužno dati u
roku od 30 dana od dana isteka roka u kojem je profesionalni športski klub, koji
se preoblikuje, dao primjedbe na očitovanje nacionalnog športskog saveza na
elaborat.
(3) Dopuštenje iz članka 2. podstavka 5. ovoga Pravilnika Povjerenstvo može dati
iznimno, i to ako i nakon četvrtog kruga nisu upisane i uplaćene sve dionice
početnog temeljnog kapitala, a vodeći računa o interesima športa.
(4) Pri davanju suglasnosti iz članka 2. podstavka 8. ovoga Pravilnika
Povjerenstvo mora voditi računa o interesima š.d.d.-a, sustava natjecanja u tome
športu te posljedicama koje bi mogle nastati ako suglasnost ne bude dana.

Članak 4.

(1) Povjerenstvo se sastoji od sedam članova.
(2) Stalni članovi Povjerenstva između sebe biraju Predsjednika Povjerenstva.
(3) Predsjednik zastupa Povjerenstvo i rukovodi njegovim radom.
(4) Predsjednik Povjerenstva imenuje Zamjenika predsjednika Povjerenstva koji
zamjenjuje Predsjednika u slučaju njegove spriječenosti.
(5) U slučaju spriječenosti Predsjednika i Zamjenika predsjednika Povjerenstva,
njihove ovlasti preuzima najstariji član Povjerenstva.
(6) Svaki član Povjerenstva ima neograničen pristup dokumentaciji iz djelokruga
rada Povjerenstva.

Članak 5.

(1) Povjerenstvo donosi odluke iz svoje nadležnosti na redov­nim i izvanrednim
sjednicama ako je za njih glasalo pet članova Povjerenstva.
(2) Redovne sjednice Povjerenstvo održava u pravilu jednom mjesečno, a
izvanredne se održavaju iznimno u slučaju potrebe za hitnošću donošenja odluka.
(3) Sjednice Povjerenstva saziva Predsjednik Povjerenstva i na njih poziva
stalne članove i dva člana ovisno o sadržaju dnevnog reda, a sukladno članku 26.
stavku 2. Zakona o športu.
(4) Na prijedlog najmanje tri člana Povjerenstva, Predsjednik Povjerenstva mora
sazvati sjednicu.

Članak 6.

(1) Predsjednik Povjerenstva utvrđuje prijedlog dnevnog reda i dostavlja ga
ostalim članovima Povjerenstva zajedno s materijalima koji su potrebni da se
članovi Povjerenstva mogu pripremiti za odlučivanje na sjednici.
(2) Predsjednik Povjerenstva dostavlja prijedlog dnevnog reda i prateće
materijale preporučenom poštom na adrese članova Povjerenstva najkasnije sedam
dana prije dana održavanja redovne sjednice. U slučaju kad se saziva izvanredna
sjednica, prijedlog dnev­nog reda može biti dostavljen i u kraćem roku, ali
najkasnije jedan dan prije održavanja sjednice, osim ukoliko članovi
Povjerenstva na sazvanoj sjednici ne prihvate drugačije. Članovi Povjerenstva
koji za to imaju mogućnost, mogu zatražiti da im se prijedlozi dnevnog reda i
prateći materijali dostavljaju elektroničkim putem.
(3) Članovi Povjerenstva koji nisu u mogućnosti prisustvovati sjednici, dužni su
o tome prethodno izvijestiti Predsjednika Povjerenstva uz navođenje razloga.
(4) Povjerenstvo može donositi odluke ako je prisutno najmanje pet članova.
(5) U slučaju da sjednici ne prisustvuje dovoljan broj članova Povjerenstva,
sjednica se odgađa, a Predsjednik Povjerenstva utvrđuje novi datum održavanja
sjednice.

Članak 7.

(1) Sjednicu otvara i vodi Predsjednik Povjerenstva. Prilikom otvaranja
sjednice, Predsjednik utvrđuje prisustvo članova Povjerenstva, što se evidentira
i unosi u zapisnik.
(2) Dnevni red usvaja se na temelju prijedloga dnevnog reda koji je dostavljen
članovima Povjerenstva.
(3) Član Povjerenstva može predložiti izmjenu i/ili dopunu dnev­nog reda koji je
dostavljen članovima Povjerenstva, a taj prijedlog mora obrazložiti.
(4) Nakon što Povjerenstvo odluči o predloženom dnevnom redu, prelazi se na
raspravljanje i odlučivanje o pojedinim točkama dnevnog reda.

Članak 8.

(1) Član Povjerenstva ne može se suzdržati od glasovanja.
(2) Ako je član Povjerenstva predložio donošenje drugačije odluke od predložene,
najprije se glasuje o tom prijedlogu, a zatim o prvobitnom prijedlogu.
(3) Glasuje se javno.
(4) Prilikom glasovanja utvrđuje se koliko je glasova za, a koliko protiv
donošenja predložene odluke.

Članak 9.

(1) Sjednica traje dok se ne iscrpi dnevni red.
(2) Ako se na sjednici ne mogu riješiti sve točke dnevnog reda, članovi
Povjerenstva mogu odlučiti o prekidu sjednice te istovremeno o vremenu
održavanja nastavka sjednice.

Članak 10.

(1) Na sjednici se vodi zapisnik kojeg vodi osoba koju Predsjednik ovlasti.
Zapisnik mora sadržavati mjesto, vrijeme, imena prisutnih osoba, imena odsutnih
članova Povjerenstva, dnevni red, odluku za svaku točku dnevnog reda i broj
glasova za, odnosno, protiv odgovarajuće odluke.
(2) Član Povjerenstva može zahtijevati da se njegova rasprava unese u zapisnik.
(3) Član Povjerenstva koji je glasovao protiv može tražiti da se u zapisnik
unese njegovo izdvojeno mišljenje, koje je obvezan izdiktirati u zapisnik.
(4) Zapisnik se vodi u dovoljnom broju primjeraka za svakog prisutnog člana
Povjerenstva, a jedan primjerak ostaje u pismohrani Povjerenstva.
(5) Zapisnik potpisuju svi članovi Povjerenstva koji su prisustvovali sjednici.
(6) Članovi Povjerenstva odlučuju na sjednicama isključivo osob­no te ne mogu za
to opunomoćiti drugu osobu.
(7) Na poziv Predsjednika Povjerenstva sjednicama mogu biti nazočne i druge
osobe (npr. stručni savjetnici) prema potrebi, ali bez prava sudjelovanja u
odlučivanju.

Članak 11.

(1) Evidencije o dokumentaciji koju profesionalni športski klubovi dostavljaju
Povjerenstvu sukladno odredbama Zakona o športu te o imateljima dionica u
športskom dioničkom društvu Povjerenstvo vodi po načelima točnosti i ažurnosti.
(2) Zaprimljena dokumentacija o kojoj Povjerenstvo vodi evidencije razvrstava se
kronološki za svaki profesionalni športski klub.
(3) Odluke donesene na sjednicama Povjerenstva izdvojit će se, kao zasebne
isprave s identičnim sadržajem iz zapisnika s odgovarajuće sjednice
Povjerenstva, i o njima će Povjerenstvo voditi posebnu evidenciju, u obliku
pisanih isprava i u elektroničkom obliku.

Članak 12.

Administrativno-stručne poslove za Povjerenstvo obavlja Uprava za šport
Ministarstva znanosti, obrazovanja i športa.

Članak 13.

Ovaj Pravilnik stupa na snagu osmog dana o dana objave u »Narodnim novinama«.

Klasa: 620-01/06-03/00702
Urbroj: 533-11-07-01
Zagreb, 15. siječnja 2007.

Ministar
**prof. dr. sc. Dragan Primorac**, v. r.

Pravilnik, NN 11/2007-481
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)